M. Vášáryová, poslankyňa: (2009-10-29):
Jedna interpelácia je na ministra kultúry. Vážený pán minister, podľa uznesenia vlády č. 375 z 2. mája 2009 o návrhu Rámcovej koncepcie spoločného mediálneho komplexu Slovenskej televízie a Slovenského rozhlasu vám bola vládou uložená povinnosť začať verejné obstarávanie výstavby a prevádzkovania tzv. mediálneho centra za chrbtom Slovenského národného divadla, teda novej budovy, do konca decembra 2009. Žiadam vás, aby ste mi odpovedali, v akom štádiu je príprava tohto vyhlásenia a kedy bude verejné obstarávanie vyhlásené? Mám pochybnosti, pretože ministerstvo kultúry pod vaším vedením nebolo tri roky schopné zorganizovať rekonštrukciu sídla Slovenskej filharmónie, čo spôsobilo, že 60. výročie založenia našej filharmónie sme slávili v neprofesionálnych podmienkach budovy opery Slovenského národného divadla, teda starej opery. Vaše ministerstvo nebolo schopné vyhlásiť tender na rekonštrukciu Národnej galérie a nestihli sme využiť moment nebývalého hospodárskeho rastu na Slovensku, takže osud Národnej galérie v jej priestoroch v Bratislave zostáva neistý. O to viac je prekvapujúce, že sa ministerstvo kultúry má pustiť do verejného obstarávania a do projektu, ktorý je podľa mňa kontroverzný už zo svojej podstaty. Občania Bratislavy musia osud vášho projektu mediálneho centra, ktorého vizualizáciu ste cez médiá odmietli zverejniť, pozorne sledovať. Koniec interpelácie. Interpelácia na ministra výstavby a regionálneho rozvoja. Vážený pán minister, počas ostatných troch rokov som prešla veľa mestských i miestnych knižníc na Slovensku. Sú podfinancované, často v nevyhovujúcich priestoroch, zastarané, ale ľudia, ktorí v nich pracujú, sú zapálení, kompetentní a pripravení na zmeny. Preto som sa tešila na regionálny Operačný program Čerpanie pre pamäťové a fondové inštitúcie z EÚ. Cieľom opatrenia malo byť zvýšenie kvality služieb knižníc na miestnej a regionálnej úrovni, zmodernizovať ich vybavenie, či získať peniaze na oprávnené náklady, ktoré knižnice potrebujú. Aké však bolo moje prekvapenie, keď ste ako predstaviteľ vyhlasovateľa určili ukazovatele, ktoré sú zásadné, nastavené v neprospech stredných a malých knižníc. Vami nastavené ukazovatele vôbec neberú do úvahy dnešné trendy, a síce demografický vývoj v slovenských mestečkách a dedinách, hospodársku krízu a šetrenie v slovenských domácnostiach, ako aj automatizáciu výpožičných procesov a ďalšie trendy. Neberiete do úvahy, že automatizáciou výpožičných procesov má každá rodina už len jeden poukaz, a nie dva, tri ako predtým, že kríza a zadlženie domácností spôsobujú šetrenie, čo znamená, že na jeden poukaz chodí do knižnice celá rodina a už vôbec nepočítate s tendenciou pomaly začať čítať knihy na internete. To všetko znamená, že na váš ukazovateľ 1 000 až 3 000 slovenských korún, teda 33 – 99 eur na čitateľa, ak má knižnica 2 500 čitateľov, môže žiadať z tohto programu maximálne 7,5 mil. Sk, čiže 248 957 eur. Pre knižnice to znamená, že musia teda zabudnúť definitívne na opravy zatekajúcich striech, výmeny netesných okien, na zateplenie, na modernejšiu kotolňu a to už nehovorím o potrebných stavebných úpravách. Na výzvu vášho ministerstva sme čakali od roku 2007 vyše dvoch rokov. Nereagovali ste a negovali ste podmienky väčšiny knižníc, ktoré prispievajú ku kultúrnej úrovni občanov Slovenskej republiky. Takto nastavenými ukazovateľmi obmedzujete mestá a obce, ktoré by chceli modernizovať svoje knižnice a predpokladám, že pre také malé peniaze, ktoré by mohli z tohto programu získať, radšej projekt ani nepodajú. Moja otázka znie: Kto vypracoval na vašom ministerstve tieto ukazovatele, ktoré sú nevýhodné pre knižnice na Slovensku? Ďakujem pekne.